Beredskabet er udfordret, men klar, lyder det.

- Der er ild! Sådan lød det fra en skrigende Susanne Sømark, da hun skrækslagen vågnede op til et sandt flammehav natten til tirsdag. Familiens campingvogn og elbil af mærket Opel Mokka var af ukendte årsager brudt i brand på Vedbæk i Gug. Derfor måtte der handles hurtigt. Læs mere om det dramatiske forløb længere nede i artiklen Debatten om faren ved elbiler er med jævne mellemrum blusset op. For det kræver en hel del mere af beredskabet at håndtere dem. - Vi er udfordret af, at vi altid skal lære og erfare. Men ja, vi er klar, sagde beredskabschef fra Nordjyllands Beredskab, Jan Nedza, onsdag til TV2 Nord. Fare på færg(d)e? Det er de såkaldte lithium-ion-batterier i elbilerne, der giver grund til bekymring. Den norske færge Havila Kystruten har vurderet, at en brand i en elbil kan udgøre en trussel mod passagerer, besætning og skib. Derfor meddelte kystruten tilbage i januar på baggrund af en riskovurdering, at de ikke længere ville have elbiler ombord på færgen fra Bergen til Kirkenes. En beslutning Thomas Krebs, der er direktør i Skad, som er en brancheorganisation for køretøjsbyggeri- og autoskadebranchen i Danmark, ikke er enig i. - Min mavefornemmelse siger, at det nok lidt er et overkill.  Jeg er ikke tilhænger af den beslutning. Men selvfølgelig; deres risikovurdering har nogle elementer, man tager alvorligt, siger han Ifølge Thomas Krebs kan det dog i værste fald ende fatalt, hvis man på færgerne ikke er rustet til at håndtere brandene. - Alle undersøgelser viser, at den bedste metode til at begrænse branden i et lithium-batterier er, at køle batteriet med sprinkler. Altså hvor man sprøjter vand på batteriet kontinuerligt for at køle batteriet. Et lithium-batteri kan jo ikke slukkes. Derfor er det vigtigt at køle batteriet konstant, siger han og fortsætter: - Hvis der ikke er tilstrækkeligt med sprinklere fastmonteret, sådan at bilen kan køles, så kan det godt udvikle rigtig grimt. Færgebesætningen hos Stena Line er dog velforberedte, hvis eller når en sådan situation skulle opstå, lyder det. Surrealistisk oplevelse Og så tilbage til den ekstreme brand i Gug. - Da jeg så flammerne, var det bare om at få alle ud. Barnebarnet lå og sov, og de tre hunde skulle ud, fortalte Susanne Sømark til TV2 Nord efter hændelsen. Tilmed løb sprang hendes mand som en anden stuntman ind i den brændende elbil for at flytte den væk fra huset. Det resulterede i svære brandskader på samtlige fingre. Et døgn efter kalder Susanne Sømark oplevelsen for 'surrealistisk'. Onsdag aften fik parret en besked fra politiet om, at årsagen til branden formentligt skyldes en kortslutning i de elektriske systemer i campingvognen. Det fortæller Nordjyske . Familiens bilvalg var ellers op til overvejelse. - Hvis det er elbilen, der er skyld i det, så vil jeg nok være noget mere nervøs i fremtiden. Så må vi nok tage en snak om, hvorvidt vi skal have en elbil igen, siger hun.